Gestrande jong SA’ners in China kry dán paspoorteVan die jongmense wat in China gestrand is. Foto: Verskaf Die 51 jong Suid-Afrikaners wat in Tsjangtsjoen in China vasgekeer is en strafregtelik ondersoek word nadat hul paspoorte weens foutiewe visums deur die polisie afgeneem is, sal glo Maandag hul paspoorte terugkry. Lindiwe Sisulu, minister van internasionale betrekkinge en samewerking, sê die groep sal na verwagting volgende week na Suid-Afrika terugkeer. Sisulu het Chinese owerhede Vrydag in ŉ verklaring bedank nadat die owerhede met Suid-Afrika ooreengekom het om die groep se paspoorte weer aan hulle terug te besorg en toe te laat om die land te verlaat. “Ek is dankbaar dat hierdie voorval opgelos is,” sê sy. “Ek wil ŉ beroep op alle Suid-Afrikaners doen dat hulle hulself eers moet vergewis van die wette en regulasies van die lande wat hulle besoek of aansoek doen om werk. Reisigers moet ook seker maak dat hulle die regte reisdokumente het voordat hulle na die buiteland gaan.” Sy sê die departement van internasionale betrekkinge en samewerking beoog om binnekort ŉ veldtog van stapel te stuur wat juis bewusmaking oor dié kwessie gaan bewerkstellig. Die veldtog sal “Travel smart” heet. “Daar is te veel Suid-Afrikaners in tronke oor die hele wêreld en dit is ŉ bekommernis,” sê sy. “Ons wil hê Suid-Afrikaners moet weet hoe belangrik dit is om deeglik navorsing te doen voordat hulle reis om op só ŉ manier te verhoed dat hulle hulself betrek by aktiwiteite wat ander lande as onwettig beskou.” Minister Lindiwe Sisulu. Foto: GCIS/Flickr ŉ Beampte van die Suid-Afrikaanse ambassade in Beijing sal glo Maandag na Tsjangtsjoen reis om konsulêre bystand aan die groep te bied. Volgens dié ambassade in Beijing is die 51 jong Suid-Afrikaners deur ŉ agent gelok om na China te reis met ŉ studievisum en as Engels-onderwysers te werk. Hulle is glo onder die indruk gebring dat hulle hul werkvisums sou ontvang sodra hulle in China aankom, maar dit het nie gebeur nie. Hulle het egter begin werk met die studievisums wat strydig is met China se immigrasiewette. Volgens inligting is al die jong mense onder 25 jaar oud en het die agent hul paspoorte afgeneem toe hulle in China aangekom het. Hulle is glo beveel om nié hul verblyfplek te verlaat nie en moes op R45 per dag oorleef. Derduisende rande is in die afgelope week deur middel van ŉ skarefinansieringswebwerf vir die jeugdiges ingesamel.